Document ID: /roh_data/filtered/fineweb-2-filterrobots_roh.jsonl.gz/31072

La vischnanca vul bajegiar ina chasa da pliras famiglias per indigens ed indigenas a Cons. Cunter quai project hai dà paucas vuschs da las 200 abitantas e abitants a la radunanza communala. Il project prevesa 10 abitaziuns da 4 ed ina mesa stanza, 8 abitaziuns da 3 ed ina mesa stanza ed anc 4 abitaziuns da duas ed ina mesa stanza. Il project è dotà cun 8,8 milliuns francs, esser a fin duaj la chasa da pliras abitaziuns sin l’atun 2024. Ils tschains da locaziun duain esser adequats.
Scumond absolut per fieus artifizials
Cun ina iniziativa avevan radund 160 votantas e votants giavischà in scumond absolut per fieus artifizials sin intschess communal. En ina cuntraproposta da la suprastanza fissan fieus artifizials vinavant stà lubids tar la midada da l’onn e da la festa naziunala dal prim d’avust. Las votantas e votants han decis en favur da l’iniziativa ed uschia scumandà fieus artifizials senza excepziuns.
Fieus artifizials en Grischun
En general vala en Grischun: Tgi che vul brischar fieus artifizials dovra la lubientscha da la vischnanca ubain dal chantun. La responsabladad è definida tenor las suandantas categorias:
- F1: Fieus artifizials cun privel fitg pitschen che pon vegnir duvrads er en chasa. Per quals è mintgin responsabel sez da duvrar. I na dovra nagina lubientscha.
- F2: Fieus artifizials cun privel pitschen che pon vegnir duvrads en il liber er en spazis limitads. Ina lubientscha da la vischnanca è necessaria.
- F3: Fieus artifizials cun privel mediocher che dovran in grond spazi en il liber. Ina lubientscha da la vischnanca è necessaria.
- F4: Fieus artifizials cun privel grond che mo persunas cun expertisa dastgan duvrar. Ina lubientscha da l’Assicuranza d'edifizis dal Grischun è necessaria e la vischnanca decida.
Las vischnancas han differentas prescripziuns. Bleras lubeschan da brischar fieus artifizials il prim d’avust e da Silvester, autras han scumonds generals ubain lubeschan il diever. Ina survista porscha la charta da RTR, per infurmaziuns detagliadas stat l'administraziun communala correspundenta a disposiziun.
Revisiun da la planisaziun locala ha dà discussiun
Pervia da las leschas federalas e chantunalas sto ins reveder la planisaziun locala. Uschia è vegni infurmà a la radunanza communala. Ins possia lasuenter nizzegiar las reservas existentas da la zona da construcziun, ma er enzonar ulteriuras parts. Surtut en il quartier da Cons duajan uschia ils proxims onns vegnì bajegiadas ulteriuras chasas d’ina famiglia sco era chasas da pliras abitaziuns.
Cun la revisiun èsi uss pussaivel a la vischnanca da realisar il nov plan da quartier. Tut las premissas sco per exempel l’access pon vegnì regladas. Surtut il fatg che zonas da construcziun ston vegnir surbajegiadas ils proxims 8 onns ha dà da discutar. La finala è la revisiun vegnida approvada cun paucas cuntravuschs.